དེ་ཡང་བོད་ཀྱི་ལོ་རྒྱུས་ཐོག་སྐད་གྲགས་ཆེ་བའི་ལ་སྟོད་བྱང་ཞེས་པའི་ས་ཆ་ནི་བོད་ཡུལ་སྟོད་སྨད་བར་གསུམ་གྱི་བར་དབུས་གཙང་རུ་བཞིའི་གཡས་རུའི་ནང་ཁོངས་ནུབ་མང་ཡུལ་གུང་ཐང་མན་ཆད་ནས་ཤར་སྟག་ལ་རི་བོ་ཡན་ཆད་ཀྱི་ས་ཆར་ལ་སྟོད་ཅེས་སྤྱི་མིང་དུ་འབོད་ཅིང་།ཡར་ཀླུང་གཙང་པོས་གཞུང་དུ་བཅད་པའི་ལྷོ་བྱང་གཉིས་སུ་ཕྱེ་ནས་བྱང་ཕྱོགས་ཁུལ་གྱི་ས་ཆའི་སྤྱི་མིང་ཞིག་སྟེ།དེང་གི་ངམ་རིང་རྫོང་གི་མངའ་ཁོངས་མང་ཆེ་བ་དེར་འདུས་ཡོད་ལ།ཁ་རྒྱུན་དུ་ལྷོ་དིང་རི་དང་བྱང་ངམ་རིང་ཞེས་ཤོད་སྲོལ་ཡོད།དེའི་རྒྱུད་ཀྱི་ས་ཆ་རྣམས་ལོ་རྒྱུས་འཕེལ་རིམ་ངོས་ནས་བརྗོད་ན།བོད་བཙན་པོའི་སྐབས་དབུས་གཙང་རུ་བཞིའི་ནང་ཚན་གཡས་རུའི་ཁོངས་སུ་གཏོགས་ལ།ས་སྐྱ་པའི་སྲིད་དབང་སྐབས་དབུས་གཙང་ཁྲི་སྐོར་བཅུ་གསུམ་གྱི་ནང་ཚན་ལ་སྟོད་བྱང་ཁྲི་སྐོར་གྱི་ཁོངས་སུ་གཏོགས་ཤིང་།གནས་དེར་བྱང་པ་རྣམ་རྒྱལ་གྲགས་བཟང་གིས་གཙོས་གདུང་རབས་རྣམས་ཀྱིས་དུས་ཡུན་རིང་པོར་དབང་བསྒྱུར་མཛད་པས་ཁོང་ཚོར་མཚན་ཡང་བྱང་པ་རྒྱལ་པོར་གྲགས།དགའ་ལྡན་ཕོ་བྲང་སྐབས་དབུས་གཙང་རྫོང་ཆེན་བཅུ་གསུམ་མམ་བཅོ་བརྒྱད་ཀྱི་ཡ་གྱལ་ཏེ།ངམ་རིང་ཁྱུང་རྫོང་དཀར་མོ་ཞེས་སྲིད་དབང་ཡོད་སྐད།།